12 procent flere unge har søgt ind på erhvervsuddannelserne i Nordjylland i år, og det vækker glæde ved foreningen bag DM i Skills. - De flotte søgetal viser, at folk er ved at få øjnene op for de tekniske erhvervsuddannelser. Vi er mange, der kæmper den samme kamp for at løfte både kvalitet og image, og det her viser, at det nytter noget, siger formand Jesper Juul Sørensen fra SkillsDenmark, organisationen bag mesterskabet DM i Skills. I år blev DM i Skills afholdt i Aalborg, hvor de rekordmange gæster havde rig mulighed for at se, hvad toppen af den danske håndværkerungdom kan præstere. Jesper Juul Sørensen tror på, at det også kan have indvirkning på fremgangen i søgningen på erhvervsskolerne. - DM i Skills viser erhvervsuddannelseseleverne som rollemodeller og er med til at mane de mange fordomme om uddannelserne i jorden. Det, er vi overbevist om, har en stor betydning i forhold til at vende den tidligere negative udvikling, fortsætter Jesper Juul Sørensen.

Opsummering:
De tekniske erhvervsuddannelser har stor fremgang i søgetallene i år.